Peter Heinrich Blanckenhagen

Peter Heinrich Blanckenhagen (3. oktoober (vkj) 1723 Tallinn − 7. jaanuar (vkj) 1794 Riia) oli kaupmees ja Liivimaa sotsieteedi asutaja.

Elulugu
Põlvnes XVI sajandil Pommerist Liivimaale siirdunud suguvõsast. Tema isa oli Tallinna kaupmees ja Suurgildi oldermann Simon Blanckenhagen (1690−1753) ja ema Agneta von Glehn (1704−1745).Genealogisches Handbuch der baltischen Ritterschaften. Teil: Livland. Bd I. Görlitz: Verlag E. U. Starke, 1929, lk 17 . Noorena oli Tallinnas kaupmehe õpipoiss. 1740. aastatel reisis Hollandisse Amsterdami, kus teenis van der Hoosti ettevõttes. 1750. aasta paiku asus elama Riiga, kus tegutses kaupmehena. 1761. aastal sai temast dockmann ja 1763. aastal Riia Suure Gildi oldermann. Asehalduskorra ajal oli 1784−1786 Riia kubermangumagistraadi assessor. Teenis välja titulaarnõuniku teenistusastme.Rigasche Stadtblätter. Nr 46. 17. November 1855, lk 370 .

Liivimaa sotsieteet
Blanckenhagen annetas Liivimaa sotsieteedi asutamiseks 40 000 albertustaalrit. Tema nägemuse kohaselt pidid 1792. aastal asutatud seltsi tegevliikmed kuuluma Liivimaa rüütelkonna matriklisse. Tänutäheks tema teenete eest võeti 1794. aastal aadlitiitli omandanud Blanckenhageni lesk ja lapsed: Wilhelm (1761−1840), Johann Christoph
(1764–1816) ja Peter Heinrich (1765–1802) 1795. aastal Liivimaa rüütelkonna matriklisse (nr 231).Genealogisches Handbuch der baltischen Ritterschaften. Teil: Livland. Bd I. Görlitz: Verlag E. U. Starke, 1929, lk 17 .

Mõisavaldused
1780. aastal omandas ta Riia kreisi Allaži kihelkonna Allaži (Allasch) ja Jūdaži (Judasch) mõisa.Stryk, Leonhard von. Beiträge zur Geschichte der Rittergüter Livlands. Zweiter Teil. Der lettische District. Dresden: Druck von Albanus´schen Buchdruckerei, 1885, lk 6. Esimene neist jäi suguvõsa kätte 1920. aastani.

Mündikogu
Tema valduses oli suur mündikogu. Osa sellest viidi Hollandisse, ülejäänu jäi Liivimaale. Peter Heinrichi pojapoeg Drabeši mõisnik Johann von Blanckenhagen (1798−1884) annetas 1830. aastal 682 münti Tartu ülikooli kunstimuuseumile.Rigasche Stadtblätter. Nr 46. 17. november 1855, lk 371 .

Vaata ka
Blanckenhagen
Allaži mõis
Liivimaa Üldkasulik ja Ökonoomiline Sotsieteet

Viited

Kirjandus
Das Inland. Nr 43. 24. October 1855, veerg 686 .

Rigasche Stadtblätter. Nr 46. 17. November 1855, lk 370-2 .

Kategooria:Blanckenhagenid
Kategooria:Liivimaa mõisnikud
Kategooria:Baltisakslased